KAUNO RAJONO SAVIVALDYBĖS TARYBA

2 POSĖDIS

SPRENDIMAS

DĖL KAUNO RAJONO SAVIVALDYBĖS ATSINAUJINANČIŲ IŠTEKLIŲ ENERGIJOS NAUDOJIMO PLĖTROS VEIKSMŲ PLANO TVIRTINIMO IR ĮGYVENDINIMO TVARKOS APRAŠO PATVIRTINIMO

2023 m. vasario 23 d. Nr. TS-78

Kaunas

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos atsinaujinančių išteklių energetikos įstatymo 12 straipsnio 1 punktu, Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklių, patvirtintų Lietuvos Respublikos energetikos ministro 2022 m. birželio 3 d. įsakymu Nr. 1-183 „Dėl Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklių patvirtinimo“, 22 punktu, Kauno rajono savivaldybės taryba nusprendžia:

Patvirtinti Kauno rajono savivaldybės atsinaujinančių išteklių energijos naudojimo plėtros veiksmų plano tvirtinimo ir įgyvendinimo tvarkos aprašą (pridedama).

Savivaldybės meras	Valerijus Makūnas

PATVIRTINTA

Kauno rajono savivaldybės tarybos

2023 m. vasario 23 d. sprendimu Nr. TS-78

KAUNO RAJONO SAVIVALDYBĖS ATSINAUJINANČIŲ IŠTEKLIŲ ENERGIJOS NAUDOJIMO PLĖTROS VEIKSMŲ PLANO TVIRTINIMO IR ĮGYVENDINIMO TVARKOS APRAŠAS

I SKYRIUS

BENDROSIOS NUOSTATOS

1.	Kauno rajono savivaldybės atsinaujinančių išteklių energijos naudojimo plėtros veiksmų plano tvirtinimo ir įgyvendinimo tvarkos aprašas (toliau – Aprašas) reglamentuoja Kauno rajono savivaldybės (toliau – Savivaldybė) atsinaujinančių išteklių energijos naudojimo plėtros veiksmų plano (toliau – Planas) tvirtinimo ir įgyvendinimo tvarką, jo vykdymą ir poveikio Kauno rajono savivaldybės (toliau − Savivaldybė) energetinei plėtrai vertinimą.

2.	Apraše vartojamos sąvokos suprantamos taip, kaip jos apibrėžtos Lietuvos Respublikos atsinaujinančių išteklių energetikos įstatyme (toliau – Atsinaujinančių išteklių energetikos įstatymas), Lietuvos Respublikos vietos savivaldos įstatyme ir kituose teisės aktuose, reglamentuojančiuose atsinaujinančių išteklių energetikos veiklą.

3.	Aprašas parengtas vadovaujantis Atsinaujinančių išteklių energetikos įstatymu, Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklėmis (toliau – Taisyklės), patvirtintomis Lietuvos Respublikos energetikos ministro 2022 m. birželio 3 d. įsakymu Nr. 1‑183 „Dėl Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklių patvirtinimo“.

II SKYRIUS

PLANO PROJEKTO DERINIMAS, TVIRTINIMAS IR ATNAUJINIMAS

4.	Parengtas Plano projektas elektroninėmis ryšių priemonėmis (Word formatu) pateikiamas derinti Lietuvos Respublikos energetikos ministerijai (toliau – Energetikos ministerija).

5.	Planas derinamas Taisyklėse nustatyta tvarka.

6.	Su Energetikos ministerija suderintas Planas teikiamas tvirtinti Savivaldybės tarybai.

7.	Planas atnaujinamas Taisyklėse nustatyta tvarka.

III SKYRIUS

PLANO ĮGYVENDINIMAS IR REZULTATŲ SKELBIMAS

8.	Savivaldybės tarybos patvirtintas Planas skelbiamas Savivaldybės interneto svetainėje.

9.	Už Plano įgyvendinimą atsakingos Plane nurodytos institucijos.

10.	Plano įgyvendinimo stebėseną atlieka Savivaldybės administracija.

11.	Plano įgyvendinimo ataskaitos teikiamos ne rečiau kaip kas dvejus, o Plano pažangos vertinimas atliekamas ne rečiau kaip kas ketverius metus, skaičiuojant nuo 2021 metų.

12.	Plano įgyvendinimo rezultatai skelbiami Savivaldybės interneto svetainėje.

IV SKYRIUS

BAIGIAMOSIOS NUOSTATOS

13.	Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

14.	Aprašas gali būti keičiamas Savivaldybės tarybos sprendimu.

________________________________